A Bizottság 124/1999/EK rendelete
(1999. január 20.)
a pályázatok benyújtásának határideje tekintetében az 1589/87/EGK, a 429/90/EGK, az 1158/91/EGK, a 3378/91/EGK, a 3398/91/EGK és a 2571/97/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1587/96/EK rendelettel [1] módosított, a tej- és tejtermékpiac közös szervezéséről szóló, 1968. június 27-i 804/68/EGK tanácsi rendeletre [2] és különösen annak 6. cikke (6) bekezdésére, 7. cikke (5) bekezdésére, 7a. cikke (1) bekezdésének első albekezdésére, 7a. cikke (3) bekezdésére és 12. cikke (3) bekezdésére,
mivel a legutóbb a 455/95/EK rendelettel [3] módosított, a vajnak az intervenciós hivatalok számára pályázati felhívás útján történő értékesítéséről szóló, 1987. június 5-i 1589/87/EGK bizottsági rendelet [4], a legutóbb a 417/98/EK rendelettel [5] módosított, a Közösségben közvetlen fogyasztásra szánt vajkoncentrátumra vonatkozó támogatás pályázati felhívás útján történő nyújtásáról szóló, 1990. február 20-i 429/90/EGK bizottsági rendelet [6], a legutóbb az 569/96/EK rendelettel [7] módosított, a sovány tejpornak az intervenciós hivatalok által pályázat útján történő felvásárlásáról szóló, 1991. május 3-i 1158/91/EGK bizottsági rendelet [8], a legutóbb az 1802/95/EK rendelettel [9] módosított, az intervenciós készletekből származó, exportra szánt vaj értékesítésére vonatkozó részletes szabályok megállapításáról és az 569/88/EGK bizottsági rendelet módosításáról szóló, 1991. november 20-i 3378/91/EGK bizottsági rendelet [10], a legutóbb a 2080/96/EK rendelettel [11] módosított, a sovány tejpor pályázati felhívás útján összetett takarmány előállítása céljából történő értékesítéséről és az 569/88/EGK bizottsági rendelet módosításáról szóló, 1991. november 20-i 3398/91/EGK bizottsági rendelet [12], valamint a legutóbb az 1982/98/EK rendelettel [13] módosított, a vaj csökkentett áron történő értékesítéséről, valamint a cukrászati termékek, jégkrém és egyéb élelmiszerek előállítása során felhasznált tejszínre, vajra és vajkoncentrátumra vonatkozó támogatás nyújtásáról szóló, 1997. december 15-i 2571/97/EK bizottsági rendelet [14] rendelkezik a határidőket tartalmazó pályázati eljárásokról; mivel a gazdasági tevékenység augusztusi lelassulása miatt gyakorlati szempontból hasznos megváltoztatni a pályázatok benyújtásának a 2571/97/EK rendelet szerinti határidejét 1998 augusztusára vonatkozóan; mivel a tapasztalatok azt mutatják, hogy kívánatos e kiigazítás véglegesítése és a fent említett rendeletek alapján egyetlen pályázati felhívás közzététele augusztus hónapra vonatkozóan; mivel amennyiben a pályázatok benyújtásának határideje ünnepnapra esne, akkor annak piaci okokból a megelőző munkanapra kell esnie;
mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 1589/87/EGK rendelet 2. cikke, a 429/90/EGK rendelet 3. cikkének (2) bekezdése, az 1158/91/EGK rendelet 2. cikke, a 3378/91/EGK rendelet 3. cikkének (2) bekezdése, a 3398/91/EGK rendelet 4. cikkének (3) bekezdése és a 2571/97/EK rendelet 14. cikkének (2) bekezdése helyébe a következő szöveg lép:
"Az egyedi pályázati felhívásokra érkező pályázatok benyújtásának határideje augusztus második keddjének és december negyedik keddjének kivételével minden hónap második és negyedik keddjén déli 12 óra (brüsszeli idő szerint). Amennyiben a kedd állami ünnepnap, a határidő az előző munkanap déli 12 órája (brüsszeli idő szerint)."
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. január 20-án.